Návrh
ZÁKON
z.........2003,
ktorým sa mení a dopĺňa zákon Národnej rady Slovenskej republiky  č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon)  v znení neskorších predpisov 

						Čl. I 

Zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona Národnej rady Slovenskej republiky č. 222/1996 Z. z., zákona č. 255/2001 Z. z. a  zákona  č. 419/2002 Z. z sa mení a dopĺňa takto: 

1. V § 1 ods. 1  sa za slovo „ obcí,“ vkladajú  slová „zo správy majetku vyšších územných celkov,“.

2. V § 3  ods. 3  sa za slovo „ mape“ vkladá čiarka  a   slová „,v mape určeného operátu“.

3. V § 3  odsek  12 znie:
    „(12) Identifikáciou parcely sa rozumie porovnanie zápisu a zákresu tej istej nehnuteľnosti vo verejnej listine a inej listine a v iných operátoch so zápisom a zákresom v súbore popisných informácií a v súbore geodetických informácií katastra.“.

4.  § 3 sa dopĺňa odsekmi 15 a 16, ktoré znejú:
„(15) Rozostavanou stavbou na evidovanie v katastri je stavba, na ktorú nebolo vydané kolaudačné rozhodnutie a pridelené súpisné číslo a je aspoň v takom stupni rozostavanosti, že už je zrejmé stavebnotechnické a funkčné usporiadanie jej prvého nadzemného podlažia.

(16) Rozostavaným bytom alebo rozostavaným nebytovým priestorom je miestnosť alebo súbor miestností určených v súlade so stavebným povolením na bývanie alebo iný účel ako bývanie, pokiaľ sa nachádza v dome, ktorý je aspoň v takom stupni rozostavanosti, že je navonok uzavretý obvodovými stenami a strešnou konštrukciou.“.

5. V § 6 ods. 1 písm. c) sa za bod 1. vkladá nový bod 2., ktorý znie: „2. nie sú označené súpisným číslom,“.
Doterajšie body 2 až 4 sa označujú ako body 3 až 5. 

6. V § 6 ods. 1 písm. c) bod. 2. sa slová za bodkočiarkou vrátane bodkočiarky vypúšťajú. 

7. V § 6 ods.1 písmeno d) znie:
„d) byty, rozostavané byty, nebytové priestory  a rozostavané  nebytové priestory  v súvislosti so vznikom, zmenou alebo zánikom práva k nim; tieto sa evidujú len v súbore popisných informácií katastra, a to údajmi o číslovaní, vlastníkoch a vlastníckych vzťahoch“.

8. V § 6 ods. 3 sa za slová „Správou štátnych hmotných rezerv Slovenskej republiky“ vkladá čiarka a slová „Národným bezpečnostným úradom“.

9. V § 7 písmeno  c) znie: 
„c) údaje o právach k nehnuteľnostiam, údaje o vlastníkoch nehnuteľností (ďalej len „vlastník“) a o iných oprávnených z práv k nehnuteľnostiam ( ďalej len „oprávnená osoba“), ak ide o fyzickú osobu, meno, priezvisko, rodné priezvisko, dátum narodenia, rodné číslo a miesto trvalého pobytu, ak ide o právnickú osobu,  názov, sídlo a identifikačné číslo, ako aj údaje o skutočnostiach súvisiacich s právami k nehnuteľnostiam,“.

10. V § 8 ods. 1 písm. b) bod 1. sa  za slovo „ osobách,“ vkladajú slová „ a to, ak ide o fyzickú osobu, meno, priezvisko, rodné priezvisko, dátum narodenia, rodné číslo a miesto trvalého pobytu a ak ide o právnickú osobu, názov, sídlo a identifikačné číslo, ak ho má pridelené, prípadne iné identifikačné údaje“.

11. V § 10 ods. 1 sa za slovo „predpisu,5)“ vkladajú slová „osobe, ktorá vykonáva obnovu evidencie pozemkov a právnych vzťahov k nim podľa osobitného predpisu, 5b)“. 

Poznámka pod čiarou k odkazu 5b znie: 
„5b)  Zákon  Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov.“.

12. V § 16 odsek 2 znie:  
     „(2) Správa katastra vykonáva štátnu správu na úseku katastra v územnom obvode okresu; Správa katastra pre hlavné mesto SR Bratislavu vykonáva štátnu správu v územnom obvode okresu Bratislava I, okresu Bratislava II, okresu Bratislava  III, okresu Bratislava IV a okresu Bratislava V a  Správa katastra  Košice vykonáva štátnu správu   v územnom obvode  okresu Košice I, okresu Košice  II, okresu Košice III, okresu Košice  IV.  Sídlom správy katastra je sídlo okresu;  sídlom Správy katastra pre hlavné  mesto SR Bratislavu je Bratislava a sídlom Správy katastra Košice sú Košice.“ .    

13. V § 18 ods. 1 písm. b) sa na konci pripájajú  tieto slová: „ak tento zákon neustanovuje inak,“.

14. V § 18 ods. 2  sa vypúšťa písmeno j). 
Doterajšie písmeno k) sa označuje ako písmeno j).

15. V § 19 písm. a) sa za slová „týkajúce sa nehnuteľností“ dopĺňajú slová „alebo vlastníka nehnuteľností“. 

16. V § 22 ods. 1  sa vypúšťajú slová „ o určení priebehu hranice pozemkov,“. 
     
17. V § 22 sa za odsek 2 vkladá nový odsek 3, ktorý znie: 
„(3) Na konanie o zmene hranice katastrálneho územia sa nevzťahuje všeobecný predpis o správnom konaní. 7)“. 
Doterajší odsek 3 sa označuje ako odsek 4.

18. V § 31 ods. 8 sa za  druhú vetu vkladá nová tretia veta, ktorá znie:„ Odvolanie sa  podáva na správe katastra, ktorá rozhodnutie vydala,  v lehote  30 dní odo dňa jeho doručenia.“.

19. V § 31b  písm. b) sa nad slovo „zmluvy“ umiestňuje odkaz  „10d)“. 

Poznámka pod čiarou k odkazu  10d) znie:
„10d) § 48 Občianskeho zákonníka.“. 

20.  V § 32 odsek 1 znie:
„(1) Správa katastra rozhodne o návrhu na vklad  najneskôr do 60 dní odo dňa doručenia návrhu na vklad.“.

21. V § 34  ods. 1 sa za slovo “obce“ vkladá čiarka a  slová  „,alebo správy majetku vyššieho územného celku“.

22. § 36a  znie: 

„§ 36a
 
            Ak je vlastnícke právo k nehnuteľnosti zapísané na liste vlastníctva  a  na vykonanie záznamu je predložená ďalšia verejná listina alebo iná listina, ktorá nevychádza z údajov katastra, správa katastra nevykoná záznam a vráti verejnú listinu alebo inú listinu vyhotoviteľovi alebo tomu, kto ju predložil a vyzve dotknuté osoby, aby uzavreli dohodu alebo podali  na súde návrh na určenie práva k nehnuteľnosti; záznam vykoná vždy, ak má verejná listina účinky právoplatného súdneho rozhodnutia10e) o práve k nehnuteľnosti..“.

 Poznámka pod čiarou k odkazu  10e) znie:
„10e) § 152 ods. 1, 159, 167 ods. 2 a 175zca  ods. 4 Občianskeho súdneho poriadku.“.

23. § 38 a 39  znejú:     
„§ 38

          Poznámka vyjadruje skutočnosti, ktoré obmedzujú oprávnenie vlastníka nakladať s nehnuteľnosťou  alebo  informujú o nehnuteľnosti alebo o práve k nehnuteľnosti. 

§ 39

     (1) Na základe oznámenia súdu alebo iného štátneho orgánu alebo na návrh iného oprávneného  podľa osobitných predpisov 10b)  správa katastra zapíše do katastra najmä poznámku o začatí konania  o výkone rozhodnutia predajom nehnuteľnosti, o vyhlásení konkurzu proti vlastníkovi nehnuteľnosti, o exekúcii predajom nehnuteľnosti, o začatí vyvlastňovacieho konania a o predbežnom opatrení, ktorým sa zakazuje nakladať s nehnuteľnosťou.

       (2) Správa katastra vyznačí v katastri poznámku aj o tom, že hodnovernosť údajov  katastra o  práve k nehnuteľnosti bola spochybnená.

      (3) Správa katastra zruší poznámku  bez návrhu alebo na návrh  toho, kto podal návrh na jej zápis, ak bolo preukázané, že pominuli dôvody  jej zápisu.“.

24. V § 41 odsek 2 znie: 
   „(2) Práva k tej istej nehnuteľnosti sa zapisujú v poradí, v akom sa správe katastra doručili zmluvy, verejné listiny alebo iné listiny o vzniku, zmene alebo zániku práva k nehnuteľnosti  na zápis do katastra.“.

Poznámka pod čiarou k odkazu  13) sa vypúšťa.

25. V § 42 odsek 1 znie:
„(1) Na  zápis práva k nehnuteľnosti do katastra je spôsobilá v štátnom jazyku, českom jazyku alebo v úradne osvedčenom preklade, písomne vyhotovená zmluva, verejná listina alebo iná listina  bez chýb v písaní a počítaní a bez iných zrejmých nesprávností.“.

26. V § 42 ods. 2 písmeno a) znie:
   „a) účastníkov práv k nehnuteľnostiam; ak ide o fyzickú osobu, meno, priezvisko, rodné priezvisko, dátum narodenia, rodné číslo a miesto trvalého pobytu, ak ide o právnickú osobu názov, sídlo a identifikačné číslo, ak ho má pridelené, prípadne iné identifikačné údaje,“. 

27. V § 42 odsek 3 znie:
     „(3) Podpis prevodcu na zmluve, podpis povinného z predkupného práva, podpis povinného v prípade vzniku vecného bremena alebo podpis oprávneného v prípade zániku vecného bremena na zmluve, podpisy spoluvlastníkov  na zmluve o zrušení a vyporiadaní podielového spoluvlastníctva alebo  pri vyporiadaní  bezpodielového spoluvlastníctva manželov   musia byť osvedčené podľa osobitných predpisov10a); ak sú tieto osoby zastúpené, ich podpis na splnomocnení musí byť tiež úradne osvedčený. To neplatí, ak je účastníkom zmluvy štátny orgán, Fond národného majetku Slovenskej republiky, Slovenský pozemkový fond, obec alebo vyšší územný celok. 

28. V § 43 písmeno c) znie:
„c) v deň doručenia verejnej listiny alebo inej listiny na zápis poznámky, najneskôr však v nasledujúci pracovný deň.“. 

29. V § 44 odsek l znie:
„(1) Správa katastra najneskôr v pracovný deň nasledujúci po dni, keď jej bola doručená zmluva, verejná listina alebo iná listina na zápis vkladom alebo záznamom alebo ak sa začalo katastrálne konanie o oprave chyby v katastrálnom operáte alebo konanie o proteste prokurátora, vyznačí plombu o zmene práva k nehnuteľnosti alebo o začatí katastrálneho konania o oprave chyby alebo o začatí konania o proteste prokurátora na liste vlastníctva alebo v pozemkovej knihe, alebo v železničnej knihe; túto plombu zruší vykonaním vkladu alebo záznamu, alebo právoplatným rozhodnutím o zamietnutí návrhu na vklad, alebo právoplatným rozhodnutím o zastavení konania, alebo právoplatným rozhodnutím o oprave chyby v katastrálnom operáte.“.

30. V § 45  ods. 3 sa na  konci  pripájajú  tieto slová: „ alebo zriadená záhradková osada13a)“. 

Poznámka pod čiarou k odkazu 13a znie: 
„13a)  Zákon  č. 64/1997  Z. z. o užívaní pozemkov v zriadených záhradkových osadách a o vyporiadaní vlastníctva k nim v znení zákona č. 224/2001 Z. z..“.
 
31. V § 46 ods. 3 sa na konci pripája táto veta: „Právo k nehnuteľnosti  sa do katastra zapíše na návrh,  ktorého prílohou je údaj o rodnom čísle a rozhodnutie o určení súpisného čísla, ak ide o fyzickú osobu. K návrhu sa pripája aj  geometrický plán, ak stavba alebo pozemok zastavaný stavbou nie sú evidované v súbore geodetických informácií.“ .

32. V § 46 sa za odsek 4  vkladajú  nové odseky 5 a 6, ktoré znejú:
   „(5) Pri zápise údajov o práve k bytom alebo nebytovým priestorom, ktoré vznikli na základe zmluvy o výstavbe, vstavbe alebo nadstavbe domu, sa predkladá  zmluva o výstavbe spolu s geometrickým plánom a rozhodnutie o určení súpisného čísla, zmluva o vstavbe alebo nadstavbe domu spolu s kolaudačným rozhodnutím; ako vlastník bytu alebo nebytového priestoru sa zapíše osoba uvedená v zmluve.
 
   (6) Pri zápise údajov o práve k rozostavanému bytu alebo rozostavanému nebytovému priestoru sa predkladá zmluva o výstavbe domu spolu s geometrickým plánom, zmluva o vstavbe alebo nadstavbe domu a znalecký posudok o stupni ich rozostavanosti; ako vlastník sa zapíše osoba uvedená v zmluve.“.

Doterajšie odseky 5 a 6 sa označujú ako odseky  7 a 8.
 
33. V § 46  ods. 7 sa slová „3. až 5.“ nahrádzajú  slovami „2., 4. a 5.“.

34. Tretí oddiel štvrtej časti sa vypúšťa.

35. V § 59 ods. 5 sa na konci pripája bodkočiarka a  slová: „ to neplatí, ak ide o opravu výmery pozemku evidovaného v mape určeného operátu.“. 

36. V § 63 ods. 1 sa za prvú vetu vkladá nová druhá veta, ktorá znie: „V súbore popisných informácií sa o fyzickej osobe zverejňujú osobné údaje v rozsahu meno, priezvisko, rodné priezvisko, dátum narodenia a miesto trvalého pobytu.“.   

37. V § 66  sa za slová „Správy štátnych hmotných rezerv Slovenskej republiky“ vkladá čiarka a slová „ ,Národného bezpečnostného úradu“.

38. V § 67 ods. 1 sa na konci pripája táto veta: „Údaje o pozemkoch, ktoré vzniknú na základe geometrického plánu, možno zapísať do katastra nehnuteľností aj bez právneho úkonu na žiadosť vlastníka; tým nie sú dotknuté ustanovenia osobitného predpisu.19)“.

Poznámka pod čiarou k odkazu 19 znie: 
„19)  § 21 až 24 zákona  Národnej rady Slovenskej republiky č. 180/1995 Z. z. v znení neskorších predpisov“.

39. V § 67 ods. 3 sa na konci pripájajú tieto slová: „alebo znalec z odboru geodézie a kartografie pre potreby súdu.“.

40. V § 68 sa za odsek 1 vkladajú nové  odseky  2 až 4, ktoré znejú:
     „(2) Pri nahliadaní do katastrálneho operátu alebo pri poskytovaní osobných údajov z katastra sa osobné údaje sprístupňujú alebo poskytujú v rozsahu meno, priezvisko, rodné priezvisko, dátum narodenia a miesto trvalého pobytu. Tento rozsah osobných údajov sa vzťahuje aj na zverejňovanie osobných údajov z katastrálneho operátu. 
 
      (3) Zverejňovať rodné číslo 21a)   sa zakazuje.

   (4)  Vlastníkovi nehnuteľnosti sa z katastrálneho operátu sprístupni na  nahliadnutie  alebo
poskytnutie na jeho žiadosť okrem osobných údajov uvedených v odseku 2 aj jeho rodné číslo.“. 

Doterajší odsek 2 sa označuje ako odsek 5.

Poznámka pod čiarou k odkazu 21a znie: 
„21a)  § 8 zákona  č. 428/2002 Z. z. o ochrane osobných údajov.“.

41. V § 69 ods. 1 sa na konci pripája táto veta: „Potvrdený výpis alebo kópia z listu vlastníctva vydaná fyzickej osobe, ktorá je vlastníkom nehnuteľnosti, môže na jej žiadosť obsahovať okrem osobných údajov uvedených v § 68 ods. 2 aj  jej rodné číslo.“.

42. V § 69 odsek 2 znie:                                                   
   „(2) Správa katastra nevyhotoví potvrdený výpis alebo kópiu z listu vlastníctva k nehnuteľnosti, na ktorej je vyznačená plomba podľa § 44 ods. 1;  výpis alebo kópiu z listu vlastníctva s označením, že na liste vlastníctva je plomba o zmene práva k nehnuteľnosti  správa katastra vydá  vlastníkovi alebo inej oprávnenej osobe alebo osobe oprávnenej podľa osobitného predpisu 10b).“.

43. V § 69 ods. 3 sa na konci pripája táto veta: „Odpis alebo kópia z katastrálneho  operátu, ktoré nie sú verejnými listinami, vydaná fyzickej osobe, ktorá je vlastníkom nehnuteľnosti, môže na jej žiadosť obsahovať okrem osobných údajov uvedených v § 68 ods. 2 aj jej rodné číslo.“.

44. Za § 79e sa vkladajú  § 79f,  79g a 79h, ktoré znejú:

„§ 79f
Pôsobnosť Správy katastra Bratislava I, Správy katastra Bratislava II, Správy katastra Bratislava III, Správy katastra Bratislava IV a Správy katastra Bratislava V vymedzená zákonmi prechádza dňom nadobudnutia účinnosti tohto zákona na Správu katastra pre hlavné mesto SR Bratislavu.  Pôsobnosť Správy katastra Košice I, Správy katastra Košice II, Správy katastra Košice III a Správy katastra Košice IV  vymedzená zákonmi prechádza dňom nadobudnutia účinnosti tohto zákona na Správu katastra Košice.  

 §79g

     Konania o určení priebehu hranice pozemkov začaté do nadobudnutia účinnosti tohto zákona sa dokončia podľa doterajších predpisov.

§ 79h

     Ak nadobudla verejná listina o práve k nehnuteľnosti účinky právoplatného súdneho rozhodnutia  pred 1. marcom 2004, pri vykonaní záznamu sa postupuje podľa § 36a.“.

Čl. II

	Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky  vyhlásil úplné znenie zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon), ako vyplýva zo zmien a doplnení vykonaných zákonom Národnej rady Slovenskej republiky č. 222/1996 Z. z., zákonom č. 255/2001 Z. z., zákonom č. 419/2002 Z. z. a týmto zákonom. 

						Čl. III	

     Tento zákon nadobúda účinnosť 1.marca 2004.